କେନ୍ଦ୍ରାପଡ଼ା, ଜାନୁଆରୀ ୧୭ (ଲୋକାଲ ୱାୟାର): ମହାକାଳପଡ଼ା ବନାଞ୍ଚଳ ଅନ୍ତର୍ଗତ ହେଟାମୁଣ୍ଡିଆ, ସାରଳାକୁଦ, ସାନଟୁବି, ବଡଟୁବି, କଂସାରଡିହ ଓ ଅନ୍ୟ ସମୁଦ୍ରକୂଳିଆ ଗାଁଗୁଡିକରେ ରୋପଣ କରାଯାଇଥିବା ହେନ୍ତାଳ ଚାରାର ସୁରକ୍ଷା ପାଇଁ କେନ୍ଦ୍ରାପଡ଼ା ଜିଲ୍ଲା ପ୍ରଶାସନ ପକ୍ଷରୁ ଚାରି ପ୍ଲାଟୁନ ପୁଲିସ ମୁତୟନ କରାଯାଇଛି ।
ରବିବାର କିଛି ଚିଙ୍ଗୁଡ଼ି ମାଫିଆ ହେନ୍ତାଳ ଚାରାଗୁଡ଼ିକ ଉପାଡ଼ିବାକୁ ଚେଷ୍ଟା କରିଥିଲେ । ବନ ଓ ପୁଲିସ କର୍ମଚାରୀମାନେ ଘଟଣାସ୍ଥଳରେ ପହଁଚି ପରିସ୍ଥିତି ନିୟନ୍ତ୍ରଣକୁ ଆଣିଥିଲେ ବୋଲି ମହାକାଳପଡ଼ା ବନାଞ୍ଚଳ ଅଧିକାରୀ ସାହାଜୀ ଚରଣ ବିଶ୍ୱାଳ କହିଛନ୍ତି ।
ଘେରି ଯୋଗୁଁ ହେନ୍ତାଳ ବଣ ଓ ଚାଷ ଜମି ନଷ୍ଟ ହେଉଥିବାରୁ ସ୍ଥାନୀୟ ଗ୍ରାମବାସୀଙ୍କ ଅଭିଯୋଗ କ୍ରମେ ରାଜସ୍ୱ ଓ ଜଙ୍ଗଲ ଜମିରୁ ଚିଙ୍ଗୁଡି ଘେରି ଉଚ୍ଛେଦ କରାଯାଇଛି ।
ଆଇନଶୃଙ୍ଖଳା ପରିସ୍ଥିତି ଏଡାଇବା ପାଇଁ ସୁରକ୍ଷା ବ୍ୟବସ୍ଥା କଡ଼ାକଡ଼ି କରାଯାଇଛି । ଚାରାର ସୁରକ୍ଷା ପାଇଁ ୧୪୪ ଧାରା ଜାରି କରିବାକୁ ବିଚାର କରାଯାଉଛି ବୋଲି ମହାକାଳପଡ଼ା ତହସିଲଦାର ସୌଭାଗ୍ୟ ରଞ୍ଜନ ପଣ୍ଡା କହିଛନ୍ତି ।
ସେପଟେ ବହୁ ଚିଙ୍ଗୁଡ଼ି ଚାଷୀ ପ୍ରଶାସନର ଏହି ପଦକ୍ଷେପକୁ ବିରୋଧ କରିଛନ୍ତି । ବର୍ଷ ବର୍ଷ ଧରି ନିଜ ଜମିରେ ଚିଙ୍ଗୁଡ଼ି ଘେରି ଓ ଧାନ ଚାଷ କରିଆସୁଛୁ ।
କର୍ତୃପକ୍ଷ ହଠାତ ଆମ ଜମି ଅକ୍ତିଆର କରି ହେନ୍ତାଳ ଗଛ ଲଗାଇଛନ୍ତି ବୋଲି ଅଭିଯୋଗ କରିଛନ୍ତି ବଡ଼ଟୁବିର ଚିଙ୍ଗୁଡି ଚାଷୀ କୈଳାଶ ଚନ୍ଦ୍ର ଦାସ ।
କିଛି ଚିଙ୍ଗୁଡ଼ି ମାଫିଆ ପ୍ରଭାବଶାଳୀ ବ୍ୟକ୍ତିଙ୍କ ସହାୟତାରେ ହେନ୍ତାଳ ବଣ ଓ ଚାଷ ଜମି ଜବରଦଖଲ କରି ଚିଙ୍ଗୁଡ଼ି ଚାଷ କରୁଛନ୍ତି ।
ପାଞ୍ଚ ବର୍ଷ ପୂର୍ବେ କେନ୍ଦ୍ର ଜଙ୍ଗଲ ଓ ପରିବେଶ ମନ୍ତ୍ରାଳୟ ଭିତରକନିକା ଜାତୀୟ ଉଦ୍ୟାନ ଅନ୍ତର୍ଗତ ୧୯୨ଟି ଗାଁକୁ ଇକୋ ସେନ୍ସିଟିଭ ଜୋନ (ଇଏସଜେଡ) ଘୋଷଣା କରଥିବାରୁ ପ୍ରଶାସନ ଚିଙ୍ଗୁଡ଼ି ଘେରିଗୁଡ଼ିକ ଉଚ୍ଛେଦ କରିଥିବା ପରିବେଶବିତ ତଥା ଗହୀରମଥା ସାମୁଦ୍ରିକ କଇଁଚ ଓ ହେନ୍ତାଳ ବଣ ସଂରକ୍ଷଣ ସମିତିର ସମ୍ପାଦକ ହେମନ୍ତ କୁମାର ରାଉତ କହିଛନ୍ତି ।
